АҞӘА, мшаԥы 8 - Sputnik, Бадраҟ Аҩӡба. "Нарҭи" "Гагреи" ашьапылампыл азы Аԥсны Ахраҿа хада аиуразы реицыхәмарра мҩаԥысуеит мшаԥы 10 рзы, еиҭеиҳәеит Аԥсны Аԥсны ашьапылампыл азы Афедерациа аиҳабы Ҭарашь Ҳагба Sputnik аҿы имҩаԥысыз апресс-конференциаҿ.
Ахәмарра алахәылацәа алыркааит абасала: "Нарҭ" Аԥсны ашьапылампыл азы 27-тәи ачемпионат аҿы иреиӷьу команданы иршьеит, "Гагра" атәыла Ахраҿа аиуит.
"Ашьапылампыл бзиа избо зегьы срыдныҳәалоит ашьапылампылтә сезон иахьалаго азы. Ахраҿа хада аиуразы ахәмарра мҩаԥгахоит астадион "Динамо" аҿы, мшаԥы 10 асааҭ 15:00 рзы. Ахәмарра аӡбаҩцәа Шәачатәи рыбригадоуп", - иҳәеит Ҳагба.
"Гагра" акоманда акапитан Асҭамур Цышба иҳәеит асезон раԥхьатәи ахәмарраҿы аиааира зго еиҳа иазыҟаҵоу роуп ҳәа.
""Нарҭ" акоманда аадыруеижьҭеи акыр ҵуеит, икоманда бзиоуп, еиҿкаауп. Уаиааирц азы акыр аҽазышәара аҭахуп", - иҳәеит "Гагра" акапитан.
"Нарҭ" азыҟаҵаҩ хада Ернест Капышев иазгәеиҭеит акоманда иааиуа асезон аҽшаназыҟаҵо хәажәкыра 2 раахыс, ф-гәаҭара хәмаррак шымҩаԥнагахьо.
"Акоманда ахәмаррақәа ирзыхиоуп, иазыхиоуп Аԥсны ачемпионат алагарагьы. Асезон аҽазыҟаҵара аҳәаақәа ирҭагӡаны ҩ-хәмаррак урыстәылатәи ашьапылампыласыҩцәеи ԥшь-хәмаррак аԥснытәи ашьапылампыласыҩцәеи ирыцымҩаԥаагахьеит", - иҳәеит иара.
"Гагра" акапитан Асҭамур Цышба икоманда 2:1 ҳәа иаиааиип ҳәа дақәгәыӷуеит, "Нарҭ" азыҟаҵаҩ Ернест Капышев– 4:1 ҳәа икоманда аиааиуаны ишьоит.